Interviu: Rodica Diaconu - Florentin Smarandache 



RD: Sunteti puţin cunoscut in Romania, deşi ati publicat 61 de cărţi si ati initiat in anul 1980 o mişcare de avangarda cunoscuta 
sub numele de "Paradoxism". Ati susţinut ca aceasta mişcare a apărut ca un protest anti-totalitar. Cum au fost acei ani ai dictaturii 
pentru dvs? 

FS: Există şi o necunoaştere intenţionată, din partea oficialităţilor, la adresa unor scriitori din diaspora, poate în mod particular 
asupra mea. Un exemplu: in situl “României literare”, organizat de Corneliu Ionescu, n-au vrut să-mi menţioneze numele nici în 
lista de “Scriitori români”, unde erau listaţi sute, deşi am expediat un e-mail chiar lui CI, iar lui N. Manolescu i-am trimis prin 
poştă fotocopie după legitimaţia de scriitor român! 

în loc să ne aproprie, se pare că vor să ne îndepărteze. . .Paradoxismul este o mişcare internaţionala de avangarda in literatura, arta, 
filozofie, chiar si stiinta, bazata pe folosirea excesiva de antiteze, antinomii, contradicţii, oximorone, parabole, paradoxuri in 
creaţie. Urmărind lărgirea sferei artistice prin elemente neartistice si prin experimente contradictorii; in special creaţie in contra- 
timp, contra-sens. Paradoxismul a pornit ca un protest anti-totalitar impotriva unei societăţi inchise, Romania anilor 1980, unde 
intreaga cultura era manipulata de un singur grup. Numai ideile lor contau. Noi, ceilalţi, nu puteam publica aproape nimic. Si- 
atunci am zis: hai sa facem literatura... fara a face literatura! Sa scriem... fara sa scriem nimic. Cum? Simplu: literatura-obiect. 
‘Zborul unei păsări’, de pilda, reprezenta un “poem natural”, care nu mai era nevoie sa-1 scrii, fiind mai palpabil si perceptibil 
decât nişte semne aşternute pe hârtie, care, in fond, ar fi constituit un “poem artificial”: deformat, rezultat printr-o traducere de 
către observant a observatului, iar orice traducere falsifica intr-o anumita măsură. ‘Maşinile uruind pe străzi’ era un “poem 
citadin”, ‘taranii cosand’ un “poem semanatorist”, ‘visul cu ochi deschişi’ un “poem suprarealist”, ‘vorbirea in dodii’ un “poem 
dadaist”, ‘conversaţia in chineza pentru un necunoscator al acestei limbi’ un “poem lettrist”, ‘discuţiile alternante ale calatorilor, 
intr-o gara, pe diverse teme’ un “poem postmodernist” (inter-textualism). O clasificare pe verticala? “Poem vizual”, “poem 
sonor”, “poem olfactiv”, “poem gustativ”, “poem tactil”. Alta clasificare in diagonala: “poem fenomen (al naturii)”, “poem stare 
sufleteasca”, “poem obiect/lucru”. In pictura, sculptura analog - toate existau in natura, de-a gata. Deci, un protest mut am făcut! 
Mai târziu, m-am bazat pe contradicţii. De ce? Pentru ca traiam in acea societate o viata dubla: una oficiala - propagata de 
sistemul politic, si alta reala. In mass-media se promulga ca ‘viata noastra era minunata’, dar in realitate ‘viata noastra era 
mizerabila’. Paradoxul in floare! Si atunci am luat creaţia in deriziune, in sense inverse, sincretic. Astfel s-a născut paradoxismul. 
Bancurile populare, la mare voga in ‘Epoca’ Ceausescu, ca o respiraţie intelectuala, au fost surse de inspiraţie superbe. “Non”-ul si 
“Anti”-ul din manifestele-mi paradoxiste au avut un caracter creativ, nicidecum nihilistic (C. M. Popa). Trecerea de la paradoxuri 
la paradoxism a descris-o foarte documentat Titu Popescu intr-o carte clasica asupra mişcării: “Estetica paradoxismului” (1994). 
Pe când I. Soare, I. Rotam, M. Barbu, Gh. Niculescu au studiat paradoxismul in opera mea literara. N. Manolescu se exprima 
despre un volum de versuri al meu ca este "in răspăr". Nu am avut un premergător care sa ma fi influenţat, ci m-am inspirat din 
situaţia pe dos care exista in tara. Am pornit din politic, social, si treptat am ajuns la literatura, arta, filozofie, chiar stiinta. Prin 
experimente bazate pe contradicţii s-au adus termeni noi in literatura, arta, filozofie, stiinta, chiar si noi proceduri, metode, 
algoritmi de creaţie. Intr-unui dintre manifeste propusesem deturnarea sensului, de la figurat la propriu, interpretări in contra-sens 
ale expresiilor si clişeelor lingvistice, etc. Iar in 1993 am efectuat un turneu paradoxist in Brazilia pe la universităţi si asociaţii 
literare. In decursul a 20 de ani de existenta a paradoxismului, s-au publicat 25 de cârti si peste 200 comentarii (articole, recenzii, 
note), plus 3 antologii internaţionale cuprinzând circa 300 scriitori de pe glob, cu texte in diverse limbi. 

Anii dictaturii au fost pentru mine lungi şi grei, am şi-un jurnal inedit, “în pragul disperării”. Inspectoratul Şcolar din Dolj îmi 
interzisese să public până şi matematică prin revistele sale. Interdicţii de-a participa la congrese de matematică, manuscrise 
îngropate în via părinţilor la Bălceşti, lângă un piersic, şi dezgropate în ’92 când mă reîntorceam în ţară după patru ani... Şi nu 
conteneam să-mi fac planuri cum să evadez dincolo, în libertate (vezi “Fugit. . . jurnal de lagăr”, două volume; dramaturgul Mircea 
Radu Iacoban din Iaşi mi-a scris recent să-i expediez şi Voi. II). Evadarea peste graniţă, lagăr aproape doi ani în Turcia, exil... 
Amintiri de care nu doresc să-mi mai aduc aminte! 

RD: Cum au privit studenţii dvs acest tip de literatura pe care 1-ati initiat? 

FS: Bazat şi pe calambururi, pe contra-sens, acest tip de literatură a incitat curiozitatea studenţilor. în Maroc, de pildă, Ben 
Sergheni a scris şi publicat eseuri despre paradoxism (în franceză). 

RD: Cum a fost privita aceasta mişcare de avangarda de elita americana? 

FS: Am publicat ultimele două antologii paradoxiste cu contribuţii de la peste 40, respectiv 100 scriitori din vreo 15 ţări, cu texte 
in 5-6 limbi. 

Ca orice avangardă, a beneficiat de aderenţă în special la noii scriitori, mai deschişi la ‘diferit’, şi-a întâmpinat reticenţe din partea 
celor mai în vârstă, conservatori. 

Socrate, în dialog cu Euthyphro (din tomul cu acelaşi titlu), se lamenta într-o zi că fusese acuzat de Meletus că i-a corupt pe tineri. 
Cum? Socrate, ca poet sau ‘făcător de zei’, a inventat zei noi, desconsiderând existenţa celor vechi. 

RD: Sunteti si matematician. Ernesto Sabatoţcare a studiat si matematica) afirma ca el a făcut aceasta 
trecere de la matematica la literatura ,pentru ca universul matematicii i se parea străin de cel al 
oamenilor. Dvs cumpercepeti cele doua universuri (al matematicii si al literaturii)? 

FS: Ernesto Sabato a fost un strălucit fizician nuclear, instruit şi în matematici evident, deturnat spre literatură (romancier), şi 
influenţat de bătrânul Borges, deşi cei doi aveau idei opuse. Parisul l-a proiectat pe el în lume! Deşi lider al tineretului comunist 

argentinian, oponent al dictaturii militare a generalului Uribu (ca multe, de altfel, în America Latină), a studiat marxismul în fosta 
Uniune Sovietică, dar şi-a dat seama de crimele stalinismului. A fost prieten cu marii Andre Breton, Tristan Tzara, cu pictori 
vestiţi: Matta, Dominguez, Lam. Dar l-a preocupat şi interogaţia asupra inconştientului (ştiinţele sunt mai mult în sfera 
conştientului, excepţie cumva psihologic), a crizei civilizaţiei, mizeriei, ororii, tensiunii, dictaturii, scriind o trilogie romanească 
faimoasă (‘Tunelul”, 1948, “Eroi şi morminte”, 1961, “Abaddon exterminatorul”, 1974). Eu mă gândeam la scris ca o terapie, nu 
doar catharsis. Şi este ceea ce am făcut în jurnale. Simţeam că înnebunesc în aşteptare (exil interior în ţară, lagăre, emigrant apoi 
la. . . infinit) - în nici un caz pasivitatea şi inutilitatea din “En Attendant Godot” (Beckett) - şi-n felul acesta îmi descărcăm sufletul 
pe hârtie, în mod freudian. Vedeţi, matematica nu mi-ar fi oferit această eliberare! Coşmaruri şi speranţe ale înstrăinatului, obsesii 
revenind des la suprafaţă. Atunci Sabato a început să refuze scientismul şi pozitivismul matematicii, trecând la mister, simbol, 
tenebre, inconştient. 

Universurile artistice şi cele exacte se complementează şi influenţează totuşi. Din conflicte de idei apar noi valenţe (Heraclit). 

Eu am trecut la literatură pentru că simţeam că-n matematică nu mă puteam revolta! La un moment dat, demonstraţiile deveniseră 
plate, tehniciste, le lipsea metafizica (lui Aristotel). 

Mi s-a părut prea rigid şi perfect universul matematic, pe când lumea este imperfectă, impură, flexibilă, contradictorie. 

RD: Socrate, in dialogurile lui Platon.atunci când raţionamentul sau intra intr-o aporie.apela la 
poezie. Credeţi ca poezia poate sa ofere răspunsuri acolo unde logica se infunda si filosofia se intreaba? 

FS: Plato descrie prin Tetralogia 6, episteme, capcanele raţionamentului (în “Parmenides”) şi limitele raţionamentului (în 
“Theaetetus”). Iar prin Tetralogia 2, eikasia, relativismul (în “Protagoras”), conţinând dialogurile sale privind iluzia de frumuseţe 
şi de ştiinţă (în “Hippias”) şi iluzia de justiţie (în “Georgias”). 

Cu Tetralogia 4, psuche. Plato dezbate antagonismul eros versus logos (în “Phaedrus”), şi destinul sufletului (în “Phaedo”). 

Da, poezia salvează raţionamentul, însă prin metafizică, precum o vorba de duh care convinge mai mult decât o demonstraţie 
plată, înlocuind-o uneori. Poezia oferă posibilităţi la imposibil. 

Logicile moderne au dat peste cap clasicismul în ştiinţă. Nu doar logica trivalentă ori, mai general, logicile polivalente, dar s-a 
ajuns la logica fuzzy (infinit- valenţă, vagă, imprecisă), logica paraconsistentă (care promulgă ideea că o formulă rezultată din 
premize contrare nu este neapărat adevărată), dialetistă (care susţine că unele contradicţii sunt adevărate!), intuiţionistică (care 
lucrează cu sisteme incomplete), până la logica neutrosofică (care cuprinde aceste categorii împreună, şi care poate caracteriza 
paradoxurile). 

Mai concret: în logica dialetistă o propoziţie şi negaţia ei se-ntâmplă să fie adevărate în mod simultan. 

Logica neutrosofică atribuie fiecărei aserţiuni şi o componentă de “nedeterminare”, pe lângă clasicele “adevăr” şi “fals”, incluse 
intr-un interval nestandard ]-0, l+[. 

Un Congres Internaţional de Logică Neutrosofică va avea loc la Universitatea mea, New Mexico, în decembrie 2001. 

Logica se înfundă în locuri unde se lucrează cu date neclare, ambigue, venind din surse chiar contrare, ori date parţial cunoscute. 
Şi-atunci este normal ca acel grad de necunoaştere al inputului să se reflecte in output. 

Logica modernă pare a fi foarte... nematematică, poetică daca vreţi. De fapt logica este domeniul comun al matematicii şi 
filo sofiei. 

Din aporie se ajunge la iluzionare. 

RD: Daca ar fi sa plecaţi pe o insula pustie ,ce carte ati lua cu dvs si de ce? 

FS: Cum mi-a plăcut să mă documentez, şi chiar creez, in mai multe domenii, cred că vreo enciclopedie, de pildă Britannica (peste 
30 de volume), aş lua cu mine. Pe-o insulă pustie, la umbra unui palmier, ar fi plăcut să citeşti şi visezi. . . 

RD: Ati putea sa ne vorbiţi despre educaţie si necesitatea lecturii. Studenţii americani citesc, daca 
da ce anume? 

FS: Dintr-un studiu statistic, american, reiese că tinerii de azi citesc mai mult decât cei de ieri, dar... atenţie, pe Internet. Devii 
neputincios în faţa exploziei informaţionale, şi-atunci trebuie să te specializezi cât mai mult (restrâns). 

RD: Ati efectuat un turneu paradoxist prin Brazilia, pe la universităţi si asociaţii. Pe când un astfel de 
turneu in Romania? 

FS: Prin Romania am efectuat mini-turnee paradoxiste. în Franţa am mai participat la un Festival poetic internaţional (Bergerac, 
1992), iar anul trecut am fost şi-n Iugoslavia la Uzdin, celebra localitate/centru cultural românesc din Banatul Sârbesc, 
“misionând” pentru paradoxism. 

